ไฟป่าในประเทศชิลี พ.ศ. 2567

ในเดือนกุมภาพันธ์ พ.ศ. 2567 เกิดไฟป่าต่อเนื่องกันในภาคกลางและภาคใต้ของประเทศชิลี ส่งผลกระทบต่อแคว้นหลายแคว้น โดยเฉพาะแคว้นบัลปาราอิโซ แคว้นโอฆิกินส์ แคว้นเมาเล แคว้นบิโอบิโอ และแคว้นโลสลาโกส ไฟป่าระลอกที่รุนแรงที่สุดเกิดขึ้นในแคว้นบัลปาราอิโซ (ณ วันที่ 5 กุมภาพันธ์) รัฐบาลชิลีระบุว่าไฟป่าดังกล่าวเป็นภัยพิบัติที่ร้ายแรงที่สุดของประเทศนับตั้งแต่เหตุแผ่นดินไหวเมื่อ พ.ศ. 2553 และประกาศไว้อาลัยให้แก่ผู้เสียชีวิตจากไฟป่าทั่วประเทศเป็นเวลา 2 วัน
ภาพรวม.
เมื่อวันที่ 4 กุมภาพันธ์ มานูเอล มอนซัลเบ รัฐมนตรีช่วยว่าการกระทรวงมหาดไทย รายงานว่ามีไฟป่าเกิดขึ้น 162 จุดในภาคกลางและภาคใต้ของชิลี ภูมิภาคเหล่านี้เผชิญกับอุณหภูมิสูงผิดปกติโดยสูงถึง 40 องศาเซลเซียสในสัปดาห์ที่ผ่านมา และรุนแรงขึ้นจากปรากฏการณ์เอลนีโญ และ "มหันตภัยแล้ง" ที่ส่งผลกระทบต่อประเทศในทศวรรษที่ผ่านมา พื้นที่กว่า 43,000 เฮกตาร์ได้รับผลกระทบจากไฟป่า ณ วันที่ 4 กุมภาพันธ์ ทางการชิลีสามารถควบคุมไฟป่าไว้ได้แล้ว 43 จุด ส่วนอีก 34 จุดยังอยู่ระหว่างการจัดการดับไฟ
กาบริเอล โบริช ประธานาธิบดีชิลี ชี้แนะว่าไฟป่าในบางจุดอาจเกิดจากการลอบวางเพลิง ซึ่งเป็นมุมมองที่ได้รับการสนับสนุนจากโรดริโก มุนดากา ผู้ว่าการแคว้นบัลปาราอิโซ
อัคคีภัยก่อนหน้า.
ในเดือนมกราคม พ.ศ. 2567 ไฟป่า 2 จุดทำให้สำนักงานป้องกันและรับมือภัยพิบัติแห่งชาติ (เซนาเปรด) ออกประกาศเตือนภัยระดับสีแดง จุดหนึ่งเกิดขึ้นเมื่อวันที่ 20 มกราคมที่เมืองลองกิไม แคว้นอาเรากานิอา อีกจุดเกิดขึ้นเมื่อวันที่ 26 มกราคมที่เมืองปูเอร์โตมอนต์ แคว้นโลสลาโกส
เมื่อวันที่ 22 มกราคม ไฟป่า "อันติเกเรโอ 2" ปะทุขึ้นที่เขตแดนเมืองปอร์เตซูเอโลกับเมืองเตรกัวโกในแคว้นญูเบล และถูกควบคุมได้ภายในวันที่ 24 มกราคม หลังจากเผาทำลายพื้นที่ไป 35 เฮกตาร์ เซนาเปรดตอบสนองด้วยการประกาศเตือนภัยระดับสีเหลืองในเมืองปอร์เตซูเอโล ถือเป็นการแจ้งเตือนครั้งแรกของปีในแคว้นนั้น
ภายในสิ้นเดือนมกราคม พ.ศ. 2567 ไฟป่าที่เกิดขึ้นที่เมืองโฟลริดาในแคว้นบิโอบิโอได้ลุกลามไปยังเมืองกิยอนในแคว้นญูเบล ไฟป่า "กาซาบลังกา" ซึ่งเผาทำลายพื้นที่ 69.5 เฮกตาร์ในชุมชนเปญญาบลังกา ถูกดับลงด้วยความร่วมมือกันระหว่างแผนกดับเพลิงของเมืองกิยอนและเมืองโฟลริดา
ในสัปดาห์สุดท้ายของเดือนมกราคม พ.ศ. 2567 คลื่นความร้อนระลอกหนึ่งได้พัดผ่านตอนกลางของชิลีโดยมีอุณหภูมิสูงกว่าค่าเฉลี่ยรายสัปดาห์ 10–15 องศาเซลเซียส กรมอุตุนิยมวิทยาชิลีคาดการณ์ว่าความเสี่ยงไฟป่าจะเพิ่มขึ้น จึงออกประกาศเตือนภัยความร้อนเมื่อวันที่ 28 มกราคม โดยคาดว่าอุณหภูมิจะขึ้นสูงถึง 36–38 องศาเซลเซียสตามหุบเขาและแนวลูกเนินในภาคกลาง และ 30 องศาเซลเซียสตามชายฝั่งของแคว้นบัลปาราอิโซ แคว้นโอฆิกินส์ และแคว้นเมาเล
ความสูญเสีย.
มีผู้เสียชีวิตจากไฟป่าทั้งหมด 131 คน จนถึงขณะนี้สามารถระบุตัวตนได้เพียง 35 คนในจำนวนดังกล่าว สำนักงานนิติวิทยาศาสตร์ชิลีกล่าวว่าศพหลายศพอยู่ในสภาพแย่และพิสูจน์เอกลักษณ์บุคคลได้ลำบาก ทำให้เจ้าหน้าที่ต้องเก็บตัวอย่างดีเอ็นเอจากผู้ที่มีญาติสูญหาย ร่างของผู้เสียชีวิตอย่างน้อย 45 คนถูกพบในที่เกิดเหตุ ขณะที่อีก 6 คนเสียชีวิตในสถานพยาบาลจากอาการบาดเจ็บถูกไฟไหม้ บ้านเรือนอย่างน้อย 14,000 หลังได้รับผลกระทบจากไฟป่าที่เมืองบิญญาเดลมาร์และเมืองกิลปูเอ มีรายงานว่ามีผู้สูญหายกว่า 370 คนในแถบเมืองบิญญาเดลมาร์เพียงแห่งเดียว ขณะที่ชาวบ้านอีก 1,600 คนต้องพลัดถิ่นจากไฟป่า ไฟป่าครั้งนี้ถือเป็นไฟป่าที่ร้ายแรงที่สุดในประวัติศาสตร์ชิลีและเป็นภัยพิบัติที่ร้ายแรงที่สุดในประเทศนับตั้งแต่เหตุแผ่นดินไหวเมื่อ พ.ศ. 2553 
ในแคว้นบัลปาราอิโซ มีการอพยพคนออกจากโรงพยาบาล 4 แห่งและบ้านพักคนชรา 3 แห่ง สถานีขนส่ง 2 แห่งถูกทำลาย ในเมืองบิญญาเดลมาร์ อุทยานพฤกษศาสตร์แห่งชาติซึ่งมีอายุเกือบร้อยปีถูกเปลวเพลิงเผาจนวอดวาย
ประธานาธิบดีกาบริเอล โบริช กล่าวว่ายอดผู้เสียชีวิตมีแนวโน้มที่จะสูงขึ้น
การตอบสนอง.
ไฟป่าเหล่านี้ส่งผลให้ทางการชิลีต้องส่งอากาศยานดับเพลิง 31 ลำ และนักดับเพลิง 1,400 นายพร้อมด้วยเจ้าหน้าที่ทหาร 1,300 นาย เพื่อสนับสนุนช่วยเหลือในการเผชิญเหตุฉุกเฉิน ประธานาธิบดีกาบริเอล โบริช สั่งให้จัดกำลังทหารเพิ่มเติมเพื่อช่วยจัดการกับไฟป่าและเรียกร้องให้ประชาชนให้ความร่วมมือกับหน่วยเผชิญเหตุฉุกเฉิน นอกจากนี้ มีการประกาศเคอร์ฟิวในเมืองบิญญาเดลมาร์ เมืองลิมาเช เมืองกิลปูเอ และเมืองบิยาอาเลมานา เริ่มตั้งแต่เวลา 21:00 น. ของวันที่ 3 กุมภาพันธ์ เพื่ออำนวยความสะดวกในการเคลื่อนย้ายยานพาหนะฉุกเฉิน เจ้าหน้าที่สั่งห้ามการก่อไฟและการใช้เครื่องจักรผลิตความร้อนอื่น ๆ ในจังหวัดบัลปาราอิโซและจังหวัดมาร์กามาร์กา
มีการประกาศภาวะฉุกเฉินเมื่อวันที่ 3 กุมภาพันธ์ ในขณะที่โบริชประกาศไว้อาลัยระดับชาติเป็นเวลา 2 วัน เมื่อวันที่ 3 กุมภาพันธ์ โบริชได้ขึ้นอากาศยานบินสำรวจพื้นที่ที่ได้รับผลกระทบจากไฟป่าก่อนไปเยี่ยมโรงเรียนแห่งหนึ่งที่ได้รับการดัดแปลงเป็นที่พักพิงสำหรับผู้ไร้บ้าน นอกจากนี้เขายังสั่งให้เปลี่ยนบ้านพักฤดูร้อนอย่างเป็นทางการของประธานาธิบดีซึ่งก็คือทำเนียบเซร์โรกัสติโยในเมืองบิญญาเดลมาร์ให้เป็นศูนย์หย่อนใจชั่วคราวสำหรับเด็ก ๆ ที่ได้รับผลกระทบ สั่งให้บริจาคข้าวของที่ใช้ในการจัดการแข่งขันแพนอเมริกันเกมส์ 2023 และสั่งให้ยกเลิกค่าน้ำประปาของครัวเรือน 9,200 หลัง
กระทรวงสาธารณสุขออกประกาศเตือนภัยด้านสุขภาพทั่วแคว้นบัลปาราอิโซและสั่งระงับการผ่าตัดที่ไม่เร่งด่วน นอกจากนี้ยังอนุมัติให้จัดตั้งโรงพยาบาลสนามและประกาศจ้างนักศึกษาแพทย์ที่ใกล้จะสิ้นสุดการศึกษาเพื่อเพิ่มบุคลากรทางการแพทย์